  Наталья Тетерина Удмуртиысь экономикаез, тодосэз, дышетонэз, тазалык утёнэз, лулчеберетэз азинтонын но эрикрадэз юнматонын трос но азинлыко ужась 50 адямилэсь туспуктэмъёссэс но нимъёссэс, озьы ик 13 коллективъёслэсь нимъёссэс Удмуртилэн Данъян пул вылаз пуктозы. Со сярысь косонэз 19-тӥ коньывуонэ элькунлэн тӧроез Александр Бречалов юнматӥз.  Дано адямиос пӧлы пӧртэм удысын ужасьёс пыризы — кивалтӥсьёс но валтӥсь ӧнерчиос, скал кыскисьёс но трактористъёс, дышетӥсьёс но эмчиос. Одӥгеныз соос пӧлысь, Ува ёросысь Бызыра (Узей-Тукля) гуртысь лыдӟетъюртлэн кивалтӥсеныз Елена Бекчуринаен иворъёсъя «Удмуртия» агентстволэн корреспондентэз вераськиз. Кӧня ар тӥ лыдӟетъюртын ужаськоды ни? Кызьы та удысэ вуиды? — 1978-тӥ арысен. 2018-тӥ арын луоз 40 (ар — ред.) ни. Соку ик кивалтӥсь ӧй вал, огшоры библиотекарь вал. Сьӧлта ёросын ужаны кутски, <...> 1979-тӥ арысен Ува ёросын Узей-Тукля библиотекаын ужасько. Мон трос лыдӟиськыны яратӥсько вал. Милям школамы вал мукет гуртын, ми одӥг иськем ветлӥськом вал со школае, Юмга-Омга школае. Отын вал библиотека, гурт библиотека. Мон отчы туж ӵемысь ветлӥ книга лыдӟыны, соин ик озьы-а, мар-а бырйи, книгаосты яратыса. Соку культпросветучилище вал Ижын (али Лулчеберетъя элькун колледж — ред.), библиотечный отделениын дышетски мон отын. Трос-а лыдӟиськисьёсты? Кин тужгес ӵем ветлэ лыдӟетъюртады? — Ветлыны ветло ик, калыклы уг ёрмиськы. Нуналаз 10, 15, 20 адями, куддыр кызьы. Тани школаын дышетскись пиналъёс тросгес. Садикысь пиналъёс куддыръя вуыло. Котькыӵеез вань, но сыӵеез, кызьы шуод, заядлой лыдӟиськисьёс, соосыз ӧжытгес ини пиналъёс пӧлын но. Котькудӥзлэн аслаз вкусэз. Тани алигес пиналъёсты Ходыревен тодматӥм ке, <…> юбилеезлы Герман Ходыревлэсь кылбуръёссэ лыдӟизы. Экологилэн арез ке, тани тросгес экологиен (герӟаськем — ред.) адӟытонъёс карисько, со книгаосты дэмласько — тазэ лыдӟы ай, таиз со сярысь — озьы пиналъёс пумит уг карисько. Кызьы туала вакытэ пиналъёсты книгаосын тунсыкъяськытоно? — Конкурсъёс но, викторинаос но ортчытъяськом. Элькун но ёрос вожвылъяськонъёсы соосты ӧтиськом: ойдолэ пыриськом, озьы каром, тазьы каром шуыса. Дышетӥсьёслы, кылсярысь, шуисько: гужем лыдӟиськыны сётэ список пиналъёслы, мед лыдӟозы шуыса сомында-сомында книга списокъя. Собере лыдӟо соос гужем, бызьыло. Яке мар ке но уроксыя, кыӵе ке но юанъя яке доклад, яке кенешон дасяны сётэ, книгаысь мед учкозы шуыса, энциклопедиысь мед учкозы шуыса, дышетӥсьёслы озьы ӵектӥсько. Бадӟым-а лыдӟетъюрттылэн фондъёсыз? Ӵем-а выльдӥсько книгаосты? — Фондэ мынам вить сюрс, тросгес. Али берло дыре туж шер (выльдӥське — ред.). Тани 13 книга басьтӥ туэ понна. Нош азьло аръёсы тани ӵектосъёс вал «Пушкинская библиотека», сое али утялтыны косо ини фондъёсысь, мар ке но шонертэм, пе, со. Нош со «Пушкинской библиотекалы» проектъёс ке вал, 5 проектэз мон басьтыны турттӥ вал, спонсоръёс утчаса. Отын туж чебересь энциклопедиос тодон-валан удысъёсъя (сыӵе чебер книгаос, пиналъёслы со туж яра вал), художественной книгаос. Соя мынам фондэ туж будӥз вал. Собере 2014-тӥ арын мон басьтӥ премия, проект утьыса — 150 сюрс манет. 50-эз мыным аслым библиотекарьлы шуыса, 100 сюрсэз лыдӟетъюртлы вал. Мон трос книга, кытын ке 60 сюрсъёслы книга бичай. Со выль книгаосты лыдӟыны туртто. Котькинлэн чеберзэ кутэмез потэ, пиналъёслэн но, выльзэ, чеберзэ книгаосты. Выль книгаосты шумпотыса басьто. Нош кыӵе со премия? Кин сое радъя? Мар сое басьтон понна лэсьтыны кулэ? — «Лучшее культурное учреждение муниципального образования» кызьы ке но сыӵе со нимаське вал. Солы отын гожъяно вал отчёт 4–5 ар куспын лэсьтэм уж сярысь — кыӵе проектъёсын ужаськоды, мар-мар солэсь пӧрме. Отчы келяно на вал 3–4 ар ӵоже басьтэм данъетъёсты, дипломъёс, маръёс, кыӵе конкурсэ пыриськемын вал. Собере сценарий но кыӵе ке тунсыкозэ, собере фотографиос но, маръёс но, книгаос (исследовательской ужъёсъя книгаосмы потылэмын — веросъёс библиотекамы сярысь но гуртмы сярысь. Гуртмы сярысь исследовательской ужъёсын озьы выриськом). Вот сыӵе материалъёсты бичаса ми келям вал но, тӥни вормисе потӥ вал. Нырысетӥзэ ёросамы вал сыӵе — вормисе потӥ мон. Али мукетъёсыз но потылӥзы ни тросэз. <…> Элькун конкурс со. Элькунэ келям ми со ужъёсмес, элькунын комиссия сое учкиз но дунъяз-а, мар-а шуод. Вожвылъяськонъёслы дасяськон но уж вискын книга лыӟдыны дыр шедьтӥськоды-а?  — Ма туж ик уг (серекъя). Ужан интыын чик уг лыдӟиськиськы шуыны луэ. Гуртын гинэ ке. Тегъёс: Ува Удмуртия данъетъёс книгаос лыдетъюрт  